SAL-afleggings: Uitspraak voorbehou in appèl teen beslissing - Solidariteit WêreldSolidariteit Wêreld
Tuis › Soldeer › SAL-afleggings: Uitspraak voorbehou in appèl teen beslissing
SAL-afleggings: Uitspraak voorbehou in appèl teen beslissing
BusinessLive berig dat die arbeidsappèlhof uitspraak voorbehou het nadat argumente namens die Suid-Afrikaanse Lugdiens(SAL) se sakereddingspraktisyns (SRP’s) en die lugredery se vakbonde aangehoor is oor die vraag of werknemers afgelê kan word voordat ʼn sakereddingsplan gefinaliseer is.
Nadat die SRP’s in April deur die minister van openbare ondernemings, Pravin Gordhan, ingelig is dat die regering nie nog geld beskikbaar het om die lugredery te herstruktureer nie, het die SRP’s kennisgewings van dreigende afleggings by die SAL uitgereik.
Die kennisgewings is deur die arbeidshof tersyde gestel na ʼn aansoek deur die National Union of Metalworkers of South Africa (Numsa) en die SA Kajuitpersoneelvereniging. SAL is die afgelope ses maande in sakeredding, maar die proses is nog nie afgehandel nie weens voortslepende vertragings om die sakereddingsplan te finaliseer.
Daar sou op Donderdag 2 Julie oor die voorgestelde sakereddingsplan gestem word, maar dit is tot 14 Julie uitgestel. Indien die plan verwerp word en geen alternatief voorgestel word nie, sal die SAL in voorlopige likwidasie geplaas word. Die SRP’s het in die arbeidsappèlhof aangevoer dat daar wel nou ʼn sakereddingsplan is en dat die interdik teen afleggings opgehef moet word, anders sal die konsultasietydperk van 60 van voor af moet begin. Die vakbonde se regsverteenwoordiger het aangevoer dat werknemers daarop geregtig is om deel te neem aan die ontwikkeling van ʼn sakereddingsplan, en hul belang in die saak sal tot niet gemaak word indien hulle afgelê word voordat ʼn plan gepubliseer is.